## Rješenje kojim se Constantinu Cesnovaru iz Zagreba oduzima dozvola za obavljanje poslova investicijskog savjetnika

### NN 128/2006 (27.11.2006.), Rješenje kojim se Constantinu Cesnovaru iz Zagreba oduzima dozvola za obavljanje poslova investicijskog savjetnika

# HRVATSKA AGENCIJA ZA NADZOR FINANCIJSKIH USLUGA

**2833**

Temeljem odredbi članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
Uprava Hrvatske agencije za nadzor financijskih usluga, po službenoj dužnosti u
predmetu oduzimanja dozvole za obavljanje poslova investicijskog savjetnika
Constantinu Cesnovaru iz Zagreba, Koranska 16, na sjednici održanoj 17.
studenoga 2006. godine donijela je

## RJEŠENJE

1. Constantinu Cesnovaru iz Zagreba, Koranska 16, oduzima se dozvola za
obavljanje poslova investicijskog savjetnika.
2. Ovo rješenje upisuje se u Registar ovlaštenih investicijskih savjetnika, koji
vodi Hrvatska agencija za nadzor financijskih usluga.
3. Ovo rješenje objavit će se u »Narodnim novinama«.

```
Obrazloženje
```

Rješenjem Komisije za vrijednosne papire Republike Hrvatske, klasa: UP/I-450-08/03-02/34
od 23. siječnja 2003. godine, Constantinu Cesnovaru iz Zagreba, zaposleniku
ovlaštenog društva Hypo Alpe-Adria-Bank d.d. Zagreb (dalje: Društvo), bila je na
neodređeno vrijeme izdana dozvola za obavljanje poslova investicijskog
savjetnika.
Sukladno odredbi članka 10. stavak 1. Pravilnika o sadržaju zahtjeva za
izdavanje i postupku izdavanja dozvola ovlaštenim društvima i osobama ovlaštenim
za obavljanje poslova s vrijednosnim papirima (»Narodne novine« br. 143/02),
investicijski savjetnik je dužan kontinuirano obavljati poslove sukladno Zakonu
o tržištu vrijednosnih papira (»Narodne novine« br. 84/02, dalje: ZTVP) i aktima
Hrvatske agencije za nadzor financijskih usluga (dalje: Agencija). Odredbom
članka 58. stavak 1. točka 7. ZTVP-a propisano je da će Agencija rješenjem
oduzeti dozvolu investicijskom savjetniku koji prestane ispunjavati uvjete na
temelju kojih mu je dozvola izdana ako, u roku koji Agencija odredi, te uvjete
ne ispuni.
Budući da je Društvo obavijestilo Agenciju da Constantin Cesnovar više ne
obavlja poslove s vrijednosnim papirima, to je imenovanom bio zaključkom
Agencije, klasa: UP/I-450-08/06-08/10 od 13. srpnja 2006. godine, određen rok od
3 (tri) mjeseca za dostavu dokaza da je zaposlen u ovlaštenom društvu na
poslovima savjetovanja prilikom investiranja u vrijednosne papire. Iz dostavnice
je razvidno da mu je predmetni zaključak uručen 20. srpnja 2006. godine.
Kako Constantin Cesnovar nije u roku od 3 mjeseca (do 20. listopada 2006.
godine), a niti naknadno, Agenciji dostavio dokaz o zaposlenju, valjalo je
riješiti kao u izrijeci ovog rješenja, dakle oduzeti mu dozvolu za obavljanje
poslova investicijskog savjetnika i provesti upis oduzimanja dozvole u Registru
ovlaštenih investicijskih savjetnika koji vodi Agencija, s danom upisa 17.
studenoga 2006. godine, pod rednim brojem 16 (šesnaest).
Sukladno odredbi članka 8. stavak 3. Zakona o Hrvatskoj agenciji za nadzor
financijskih usluga (»Narodne novine« br. 140/05), ovo rješenje objavit će se u
»Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti
upravni spor podnošenjem tužbe Upravnom sudu Republike Hrvatske u roku od 30
dana od dana primitka ovog rješenja.

Klasa: UP/I-450-08/06-08/10
Urbroj: 326-111/06-2
Zagreb, 17. studenoga 2006.

Predsjednik Uprave
**Ante Samodol,** v. r.

Rješenje, NN 128/2006-2833